b'\n_START_ARTICLE_\n\xc3\x98resundsregionen\n_START_PARAGRAPH_\n\xc3\x98resundsregionen (p\xc3\xa5 svensk \xc3\x96resundsregionen) er Skandinavias st\xc3\xb8rste samarbeidsregion med 3,5 millioner innbyggere, bundet geografisk sammen av \xc3\x98resundsbroen. Omr\xc3\xa5det er politisk delt mellom regjeringene i Danmark \xe2\x80\x93 hvor 2/3 av befolkningen bor \xe2\x80\x93 og Sverige._NEWLINE_Omr\xc3\xa5det omfatter Sk\xc3\xa5ne og Sj\xc3\xa6lland. Viktige byer i regionen er K\xc3\xb8benhavn, Malm\xc3\xb6, Lund, Helsingborg og Roskilde._NEWLINE_Et voksende samarbeid mellom n\xc3\xa6ringsliv og myndigheter i regionen har skutt fart etter \xc3\xa5pningen av \xc3\x98resundsbroen sommeren 2000. \xc3\x98resundskomit\xc3\xa9en best\xc3\xa5r av politikere p\xc3\xa5 kommune- og regionniv\xc3\xa5 og m\xc3\xb8tes jevnlig med st\xc3\xb8tte fra et permanent sekretariat._NEWLINE_\xc3\x98resundsregionen er Skandinavias st\xc3\xb8rste IT-klynge (eng: cluster). I 2003 var 104\xc2\xa0734 personer ansatt i IT-bransjen her, i tillegg til 458 forskere p\xc3\xa5 heltid.\n_START_SECTION_\nUtdannelse\n_START_PARAGRAPH_\n\xc3\x98resundsregionen har i alt 15 universiteter, med til sammen 120\xc2\xa0000 studenter, og 10\xc2\xa0000 l\xc3\xa6rere og forskere. L\xc3\xa6resetene samarbeider gjennom \xc3\x98resundsuniversitetet. Skandinavias eldste forskningspark er Ideon i Lund._NEWLINE_I tillegg til IT og bioteknologi, er distribusjon og matvaresektoren viktige vekstomr\xc3\xa5der. I 2004 hadde 65 av verdens 102 st\xc3\xb8rste selskaper etablert en egen nordisk organisasjon. P\xc3\xa5 omr\xc3\xa5dene matvarer og legemidler/bioteknologi er \xc3\x98resundsregionen ledende, med 14 av 22 nordiske hovedkontorer. Firmaer som Findus, Dell, Nestl\xc3\xa9, Gillette, Masterfoods, Danone, Coca-Cola og Carlsberg har etablert skandinaviske eller nordiske hovedkontorer her._NEWLINE_I K\xc3\xb8benhavn ses regionsamarbeidet som en m\xc3\xa5te \xc3\xa5 styrke K\xc3\xb8benhavns posisjon p\xc3\xa5. K\xc3\xb8benhavns lufthavn Kastrup ligger sentralt i regionen midt mellom Malm\xc3\xb6 og K\xc3\xb8benhavn. Velutdannet arbeidskraft fra universitetene i Sk\xc3\xa5ne fyller behovet for IT-eksperter p\xc3\xa5 den danske siden. Billige boliger, hytter og flotte naturomr\xc3\xa5der trekker danskene til Sk\xc3\xa5ne i stigende antall._NEWLINE_For Sk\xc3\xa5ne betyr regionsamarbeidet at omr\xc3\xa5det blir del av en europeisk hovedstadsregion og ikke en perifer del av det svenske riket (sett fra Stockholm)._NEWLINE_Regjeringen i Stockholm ser regionsamarbeidet som en mulighet for \xc3\xa5 f\xc3\xa5 fart i \xc3\xb8konomien og beskjeftigelsen i den tidligere industribyen Malm\xc3\xb6, et av sosialdemokratiets tradisjonelle st\xc3\xb8ttepunkter. Ut over dette virker det ikke som om den svenske regjeringen \xc3\xb8nsker \xc3\xa5 stimulere til en utvikling som kan svekke den svenske sentralmakten. Blant annet gjenst\xc3\xa5r problemer med beskatning av pendlere og tolkning av de to statenes forskjellige skattesystemer._NEWLINE_Den eksisterende skatteavtalen (2005) gj\xc3\xb8r at personer betaler skatt der de arbeider, ikke der de bor. Samtidig har de rett til kommunale ytelser i kommunen der de bor. En sk\xc3\xa5ning som arbeider i K\xc3\xb8benhavn er medlem av, og betaler kontingent til, en dansk arbeidsl\xc3\xb8shetskasse (A-kasse). Blir han arbeidsl\xc3\xb8s, kan han imidlertid ikke motta penger fra sin A-kasse, men m\xc3\xa5 f\xc3\xa5 ytelsen fra den svenske stat.'